Diari Oficial de la Generalitat Valenciana


Sumari del DOGV 6932, del 28-12-2012 (2012/11705)

ORDE 25/2012, de 19 de desembre, de la Conselleria d'Infraestructures, Territori i Medi Ambient, per a la valoració de les espècies de fauna a la Comunitat Valenciana.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/12/19/25/dof/vci/html**

### Dades del document

Número de DOGV
:   6932

Data del DOGV
:   28-12-2012

Secció del DOGV
:   I. DISPOSICIONS GENERALS

Número del document
:   2012/11278


Data del document
:   19-12-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * protecció de la fauna
    * indemnització
    * legislació
    * regulació de la caça
    * espècie protegida
    * infracció

ORDE 25/2012, de 19 de desembre, de la Conselleria d'Infraestructures, Territori i Medi Ambient, per a la valoració de les espècies de fauna a la Comunitat Valenciana. [2012/11062]  
PREÀMBUL  
  
La Constitució Espanyola, en l'article 148.1.11.a, i l'Estatut d'Autonomia de la Comunitat Valenciana, en l'article 49.1.17, atorguen la competència exclusiva a esta comunitat autònoma en matèria de pesca en aigües interiors, marisqueig, aqüicultura, caça i pesca fluvial i lacustre.   
La valoració de les distintes espècies de fauna a la Comunitat Valenciana està regulada per l'Orde de 17 de març de 1987, de la Conselleria d'Agricultura i Pesca. Atés exclusivament l'increment del cost de la vida en els més de 20 anys transcorreguts, els canvis en l'estatus poblacional d'algunes espècies (com el porc senglar i el conill de bosc en determinades zones), així com l'interés per als caçadors d'algunes espècies cinegètiques, resulta necessària l'actualització dels valors previstos en la dita orde.  
La Llei 26/2007, de 23 d'octubre, de Responsabilitat Mediambiental, regula la responsabilitat dels operadors de previndre, evitar i reparar els danys mediambientals, establint un marc comú a seguir a fi de triar les mesures més adequades per a garantir la reparació del dany mediambiental produït. D'altra banda, la Llei 42/2007, de 13 de desembre, del Patrimoni Natural i de la Biodiversitat, establix en l'article 75 que «Sense perjuí de les sancions penals o administratives que en cada cas corresponga, l'infractor haurà de reparar el dany causat en la forma i les condicions fixades en la Llei 26/2007, de 23 d'octubre, de Responsabilitat Mediambiental», per la qual cosa l'infractor estarà obligat a indemnitzar pels danys i perjuís que no puguen ser reparats.  
  
D'altra banda, en 2004 es va publicar el Decret 32/2004, de 27 de febrer, del Consell de la Generalitat, pel qual es crea i regula el Catàleg valencià d'espècies de fauna amenaçades, en el qual s'establixen diferents categories i normes per a la seua protecció, diferenciant entre espècies catalogades, protegides i tutelades. Tenint en compte els esforços realitzats en la conservació de les esmentades espècies per part de les distintes institucions públiques i privades, així com la creixent acceptació per la societat d'estes espècies com un recurs natural valuós que cal protegir, i el lògic encariment de la vida, es pot concloure que la valoració econòmica vigent de les dites espècies no es correspon amb el valor que realment tenen en l'actualitat.   
  
La Llei 13/2004, de 27 de desembre, de Caça de la Comunitat Valenciana, establix en l'article 35.2 que les directrius d'ordenació cinegètica de la Comunitat Valenciana determinaran el percentatge mínim de les dites inversions respecte a la valoració en viu de les rendes cinegètiques. A més, en l'article 62 s'indica que la indemnització dels danys i perjuís provocats pels infractors es faça d'acord amb el valor cinegètic de mercat de les peces caçades.   
Per tot això, és necessària la concreció d'un valor monetari per a les distintes espècies faunístiques de la Comunitat Valenciana, de fàcil actualització, i que ajude al compliment, la normalització i el control de la normativa vigent.  
Per tot l'anterior, a proposta de la Direcció General del Medi Natural, i fent ús de les facultats que em conferix l'article 28.e de la Llei 5/1983, de 30 de desembre, del Consell, i atés que el projecte d'orde està d'acord amb el dictamen del Consell Jurídic Consultiu de la Comunitat Valenciana,  
  
ORDENE  
  
Article únic. Valoració d'espècies de fauna silvestre  
Esta orde té com a finalitat establir la valoració de les espècies de fauna silvestre en l'àmbit territorial de la Comunitat Valenciana que s'inclouen en els annexos I, II, III i IV.  
La valoració dels exemplars de l'annex II de la present orde, als efectes d'indemnització per comissió d'infraccions a la fauna silvestre, quan la infracció sobre l'esmentat exemplar es cometa en època de reproducció o cria, es correspondrà amb el doble del valor indicat en les taules.  
Als efectes de valoració per al càlcul d'indemnitzacions per la comissió d'infraccions, es considerarà que els ous tindran la mateixa valoració que l'individu (adult o juvenil).  
  
DISPOSICIÓ ADDICIONAL  
  
Única. Gasto  
La implementació i el posterior desplegament d'esta orde no tindrà cap incidència en la dotació de tots i cada un dels capítols de gasto assignats a la Conselleria d'Infraestructures, Territori i Medi Ambient, i en tot cas haurà de ser atés amb els mitjans personals i materials de la conselleria competent per raó de la matèria.  
  
DISPOSICIÓ DEROGATÒRIA  
  
Única. Derogació  
Queden derogades totes les disposicions, del mateix rang o d'un rang inferior, que s'oposen o contradiguen el que disposa esta orde, així com l'Orde de 17 de març de 1987, de la Conselleria d'Agricultura i Pesca, per la qual s'actualitzen les valoracions de les espècies protegides i no protegides de la fauna a la Comunitat Valenciana, i l'article 16 i l'annex IV de l'Orde 4/2011, d'11 de març, de la Conselleria de Medi Ambient, Aigua, Urbanisme i Habitatge, per la qual es fixen els períodes hàbils i les normes generals relacionades amb la pesca esportiva i d'entreteniment en aigües continentals de la Comunitat Valenciana.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 19 de desembre de 2012  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX I  
  
VALORACIÓ D'ESPÈCIES INCLOSES EN EL CATÀLEG   
VALENCIÀ D'ESPÈCIES DE FAUNA AMENAÇADES  
  
  
  
Atesa la relativa escassetat, la funció ecològica, el fet de ser objecte de persecució o tràfic il·legal, la valoració serà el doble, per a la prevista en cada categoria i grup taxonòmic, per al cas de mamífers carnívors, aus rapaces i tortugues.  
  
  
ANNEX II  
  
VALORACIÓ DE LES ESPÈCIES DE L'ANNEX I-A   
DE LA LLEI 13/2004, DE CAÇA  
  
  
  
(\*) Als efectes del càlcul de les rendes cinegètiques, estes espècies tindran una valoració del 50 % quan la seua caça o captura s'empare en autoritzacions excepcionals basades en la prevenció de danys als cultius, ramaderia, boscos o fauna.  
  
  
  
  
(\*) H: femella, MNT: mascle no trofeu i MT: mascle trofeu (segons Consell Internacional de la Caça i Conservació de la Fauna (CIC).  
(&) Als efectes del càlcul de les rendes cinegètiques i en les zones declarades d'eradicació obligatòria, la dita espècie no computarà a l'efecte del càlcul de les rendes cinegètiques.  
  
  
ANNEX III  
  
VALORACIÓ DE LES ESPÈCIES DE L'ANNEX I-B   
DE LA LLEI 13/2004, DE CAÇA  
  
  
  
  
ANNEX IV  
  
VALORACIÓ DE LES ESPÈCIES AQÜÍCOLES  
  



Còpia Permalink ELI